Սիբիլլա Պալմիֆերա

«Սիբիլլա Պալմիֆերա» (), անգլիացի պրեռաֆայելիտ նկարիչ Դանթե Գաբրիել Ռոսսետտիի նկարը՝ ստեղծված 1866 թվականին։ Ներկայումս նկարը գտնվում է Լեդի Լևեր պատկերասրահի հավաքածուում։

Տեղեկություն նկարի մասին 

Նկարում պատկերված է գուշակուհի Սիբիլլան։ Սիբիլլաները հին հունական դիցաբանության մեջ առասպելական գուշակուհիներ էին (հատկապես ապագա կործանարար աղետների)։ «Palmifera» բառը նշանակում է «արմավ կրող», հերոսուհու ձեռքին պատկերված է արմավենու ճյուղ։ Արմավենին և թիթեռը կարող են խորհրդանշել հոգևոր սկիզբը, ինչպես նաև ծաղկային սիմվոլիզմ են կրում իրենց մեջ նաև կարմիր վարդերը և կակաչները։ Կակաչը և գանգը մահվան խորհրդանիշներն են, Սֆինքսը՝ գաղտնիքների և հանելուկների սիմվոլը։ Ալջերնոն Չառլզ Սուինբյորնը ենթադրել է, որ նկարի ֆոնին հարթաքանդակների պատկերը մարմնավորում է սիրո և մահվան մշտական պայքարը։ Ինչպես գրել է ինքը Ռոսսետտին, Սիբիլլան պետք է պահի գերազանցության արմավենին իր մյուս աշխատանքների մեջ և «զբաղեցնի գերիշխող դիրք իր մյուս գեղեցկուհիների շրջանում», այդ իսկ պատճառով նրան տվել է նման անվանում։ Նկարի երեք հիմնական գույներն են կարմիրը, կանաչը և ոսկեգույնը։ Սուինբյորնը գրել է, որ նկարում գույների հետ աշխատանքը նման է վենետիկյան ոճին և համարվում է Տիցիանին հարգանքի տուրքի յուրօրինակ նշան։

«Սիբիլլա Պալմիֆերան» Ռոսսետտիի մեկ այլ ստեղծագործության՝ «Լեդի Լիլիթի» հետ, կազմում է դիպտիխի (երկփեղկ նկար) մաս։ Առաջինը մարմնավորում է հոգևոր գեղեցկությունը, երկրորդը՝ մարմնական։ Համապատասխան սոնետների հեղինակը հենց Ռոսսետտին է. նկարների շրջանակներին շարադրված են «Հոգու գեղեցկությունը» և «Մարմնի գեղեցկությունը»։ Նկարները և սոնետները զույգով առաջին անգամ միասին հրապարակել է Ալջերնոն Չառլզ Սուինբյորնը 1868 թվականին։ 1870 թվականին բանաստեղծությունները տպագրվել են Ռոսսետտիի «Սոնետներ նկարների համար» ժողովածուում։ 1881 թվականին Ռոսսետտին «Մարմնի գեղեցկություն» սոնետը վերանվանել է «Լիլիթ» և հրատարակել երկու սոնետները կողք կողքի «Կյանքի տունը» գրքում՝ միավորելով հակադրական ստեղծագործությունների զույգը։

Նկարի համար բնորդուհի է եղել (ինչպես և «Լեդի Լիլիթ» նկարի համար) Ալեքսա Ուայլդինգը։ 1865 թվականին նկարը պատվիրել է Ջորջ Ռեյը։ Ռոսսետտին աշխատանքի վրա չարչարվել է ընդմիջումներով մի քանի տարի։ Դժվարություն առաջացրել է ֆոնը, որը իր նամակներից մեկում նկարիչն անվանել է «խառնաշփոթ», հերոսուհուց ուշադրություն շեղող։ Ֆրեդերիկ Լեյլանդը իր համար պատվիրել է նկարի կրկնօրինակը և Ռոսսետտիին տվել 200 գինեյ կանխավճար, սակայն այն այդպես էլ ավարտին չի հասցվել։

Ծանոթագրություններ 

Դանթե Գաբրիել Ռոսսետտիի նկարներ
Լեդի Լևեր պատկերասրահի նկարներ
1870 նկարներ
Կանանց դիմապատկերներ